次韵子瞻送楊傑主客奉詔同高麗僧遊錢塘
作者：蘇轍
朝代：宋

paragraphs: 人言長安遠如日，三韓住處朝日赤。
飛帆走馬入齊梁，却渡吳江食吳橘。
玉門萬里唯言九，行人淚墮陽關酒。
佛法西來到此間，遍滿曾如屈伸手。
出家王子身心虛，飄然渡海如過渠。
遠來忽見傾盆雨，屬國真逢戴角魚。
至人無心亦無法，一物不見誰爲敵。
東海東邊定有無，拍手笑作中朝客。